Κανονισμός (ΕΚ) αριθ. 1583/2002 της Επιτροπής

της 5ης Σεπτεμβρίου 2002

για τη διάθεση προς πώληση, σε μειωμένη τιμή, 30600 τόνων σιτηρών ευρισκομένων στην κατοχή του αυστριακού οργανισμού παρέμβασης, στους εγκατεστημένους στο αυστριακό έδαφος πλημμυροπαθείς παραγωγούς

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΟΚ) αριθ. 1766/92 του Συμβουλίου, της 30ής Ιουνίου 1992, περί κοινής οργανώσεως αγοράς στον τομέα των σιτηρών(1), όπως τροποποιήθηκε τελευταία από τον κανονισμό (ΕΚ) αριθ. 1666/2000(2), και ιδίως το άρθρο 5,

Εκτιμώντας τα ακόλουθα:

(1) Οι πλημμύρες που σημειώθηκαν σε ορισμένες περιφέρειες της Αυστρίας στη διάρκεια του Αυγούστου 2002 έπληξαν τον εφοδιασμό σε ζωοτροφές και ενέχουν έτσι τον κίνδυνο για τους παραγωγούς να υποστούν σημαντικές εισοδηματικές απώλειες λόγω του εξαναγκασμού τους να πωλήσουν το ζωικό κεφάλαιό τους, εφόσον δεν μπορεί να εξασφαλιστεί η συνήθης τροφή των ζώων. Θα πρέπει συνεπώς να εξευρεθούν κάποιες προσωρινές εναλλακτικές λύσεις.

(2) Ο αυστριακός οργανισμός παρέμβασης διαθέτει αποθέματα παρέμβασης ύψους 30600 τόνων σιτηρών, των οποίων η πώληση στους πληγέντες από τις πλημμύρες παραγωγούς σε μειωμένη τιμή είναι δυνατόν να αποτελέσει αξιοσημείωτη συμβολή για την ανακούφισή τους.

(3) Καθώς η πώληση διενεργείται σε καθορισμένη μειωμένη τιμή, καθίσταται αναγκαία η παρέκκλιση από τους κανόνες του κανονισμού (ΕΟΚ) αριθ. 2131/93 της Επιτροπής(3), όπως τροποποιήθηκε τελευταία από τον κανονισμό (ΕΚ) αριθ. 1630/2000(4), για τον καθορισμό των διαδικασιών και των όρων διάθεσης των σιτηρών που κατέχουν οι οργανισμοί παρέμβασης. Επίσης, ορισμένοι συμπληρωματικοί κανόνες είναι αναγκαίοι για την πώληση των σιτηρών αυτών.

(4) Λαμβανομένου υπόψη του πλεονεκτήματος τιμής υπέρ των αγοραστών των σιτηρών που κατέχει ο αυστριακός οργανισμός παρέμβασης, είναι αναγκαίο να προβλεφθούν αυστηρά μέτρα ελέγχου, και ειδικότερα να οριστούν συγκεκριμένα οι δικαιούμενοι να αγοράσουν τα σιτηρά αυτά.

(5) Τα προβλεπόμενα από τον παρόντα κανονισμό μέτρα είναι σύμφωνα με τη γνώμη της επιτροπής διαχείρισης σιτηρών,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

1. Κατά παρέκκλιση από τον κανονισμό (ΕΟΚ) αριθ. 2131/93, ο αυστριακός οργανισμός παρέμβασης διαθέτει προς πώληση σύμφωνα με τις διατάξεις του παρόντος κανονισμού, 5000 τόνους μαλακού σίτου, 6700 τόνους σίκαλης, 14400 τόνους κριθαριού και 4500 τόνους αραβοσίτου για τους εγκατεστημένους στο αυστριακό έδαφος παραγωγούς που επλήγησαν από τις πλημμύρες του μηνός Αυγούστου 2002.

2. Ο προαναφερόμενος στην παράγραφο 1 μαλακός σίτος τίθεται προς πώληση όταν θα έχουν εξαντληθεί οι ποσότητες των άλλων σιτηρών.

3. Η τιμή πώλησης των προαναφερομένων στην παράγραφο 1 σιτηρών καθορίζεται σε 50 ευρώ ανά τόνο, για εμπόρευμα εκτός τόπου αποθεματοποίησης, που φορτώνεται σε μεταφορικό μέσο.

Άρθρο 2

1. Οι εγκατεστημένοι στο αυστριακό έδαφος παραγωγοί, που έχουν αναγνωριστεί ως πλημμυροπαθείς από τις εθνικές αρχές, υποβάλλουν αίτηση αγοράς στις αρμόδιες αρχές, εντός χρονικού διαστήματος που προσδιορίζουν οι αυστριακές αρχές.

Η αίτηση πρέπει να αναφέρει, ιδίως, τα παρακάτω στοιχεία:

α) όνομα (επωνυμία) και διεύθυνση του αιτούντος·

β) τις ενδείξεις των αγροτεμαχίων ή των εκτάσεων που επλήγησαν·

γ) το είδος καλλιέργειας ή των αποθεμάτων ζωοτροφών που καταστράφηκαν·

δ) την ποσότητα των σιτηρών που ζητούνται·

ε) ανάληψη υποχρέωσης για τη χρησιμοποίηση των σιτηρών ως ζωοτροφής εντός της δικής τους εκμετάλλευσης.

2. Οι αυστριακές αρχές προσδιορίζουν τα κριτήρια καθορισμού των ανωτάτων ποσοτήτων για τις οποίες μπορούν οι παραγωγοί να υποβάλουν αίτηση αγοράς, ιδίως σε συνάρτηση με το εμβαδόν της εκτάσεως ή την ποσότητα των αποθεμάτων που καταστράφηκαν, οι οποίες ποσότητες προορίζονται για τη διατροφή ζώων.

3. Σε περίπτωση υπέρβασης της συνολικής διαθέσιμης ποσότητας, οι αυστριακές αρχές καθορίζουν τα κριτήρια κατανομής της.

Άρθρο 3

Τα άλλα πλην της σίκαλης σιτηρά αναμειγνύονται με σίκαλη σε ποσοστό τουλάχιστον 15 %.

Άρθρο 4

1. Ο αυστριακός οργανισμός παρέμβασης καθορίζει την ημερομηνία ανάληψης των σιτηρών. Αυτή πρέπει να διενεργηθεί έως τις 28 Φεβρουαρίου 2003 το αργότερο.

2. Ο αυστριακός οργανισμός παρέμβασης έχει την άδεια να μεταφέρει τα σιτηρά προς τα σιλό που ευρίσκονται στις πληγείσες ζώνες.

3. Τα μεταφορικά έξοδα βαρύνουν τον κοινοτικό προϋπολογισμό εντός ορίου ποσού 10 ευρώ ανά τόνο κατά μέσον όρο, συμπεριλαμβανομένων των εξόδων για την έξοδο από τα σιλό αποθεματοποίησης και των εξόδων εισόδου στα σιλό προορισμού.

Άρθρο 5

1. Τα σιτηρά που αναφέρονται στο άρθρο 1 θεωρούνται ότι έχουν εξέλθει από τα αποθέματα παρέμβασης, για κάθε σκοπό, στις 30 Σεπτεμβρίου 2002, είτε έχουν παραληφθεί είτε όχι.

2. Οι μη χρησιμοποιηθείσες μέχρι τις 28 Φεβρουαρίου 2003 ποσότητες, αναγράφονται στα λογιστικά βιβλία των αποθεμάτων παρέμβασης με τιμή 50 ευρώ ανά τόνο, μειούμενη κατά τα κατ' αποκοπή έξοδα εξόδου τους, από την 1η Οκτωβρίου 2002.

Άρθρο 6

Οι αυστριακές αρχές λαμβάνουν όλα τα αναγκαία μέτρα ελέγχου με τα οποία να εξασφαλίζεται ότι το ευεργέτημα του παρόντος κανονισμού παρέχεται αποκλειστικά στους πλημμυροπαθείς παραγωγούς τους εγκατεστημένους στο αυστριακό έδαφος.

Άρθρο 7

Οι αυστριακές αρχές διαβιβάζουν στην Επιτροπή, το αργότερο στις 30 Ιουνίου 2003, έκθεση σχετικά με τη διεξαγωγή των προβλεπομένων στον παρόντα κανονισμό πωλήσεων.

Άρθρο 8

Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 5 Σεπτεμβρίου 2002.

Για την Επιτροπή

Franz Fischler

Μέλος της Επιτροπής

(1) ΕΕ L 181 της 1.7.1992, σ. 21.

(2) ΕΕ L 193 της 29.7.2000, σ. 1.

(3) ΕΕ L 191 της 31.7.1993, σ. 76.

(4) ΕΕ L 187 της 26.7.2000, σ. 24.